哭景館吏立之
作者：馮山
朝代：宋

paragraphs: 去年四月二十七，親見進之没磝盤。
今年二月十三日，又聞立之死卼白。
身膏草野心爲誰，區區身後猶讒疾。
進之一子久乃得，立之一子稱特恩。
死封疆臣古所重，千載烈士多銜冤。
立之才武世少敵，胸中意欲呑河湟。
將軍一劍義自决，塞上擾擾多奔亡。
前功委棄不復收，李蔡下士皆封侯。
生人欺鬼不解語，天道反復終相讎。
昨得二月三日書，猶云持重破賊鋒。
等閒人事祇十日，使我淚落親書蹤。
兒癡母老女未嫁，實事無一虛名存。
相知抱恨寧復論，誰爲往弔洮西魂。